**Z A P I S N I K**

**S 34. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 23. prosinca 2024.

34. sjednica Grdskog vijeća Grada Ivanić-Grada održana je dana 23. prosinca 2024. godine s početkom u 16:00 sati u Spomen domu Alojz Vulinec, Beliceva 1, Ivanić-Grad.

Bilješke vodi Matea Rešetar – viša stručna suradnica za poslove Gradskog vijeća i Gradonačelnika

Prisutni članovi Gradskog vijeća:

Željko Pongrac, Željko Brezovečki Brzi, Slaven Barišec, Ivica Kozjak, Irena Fučkar, Milica Piličić, Mirna Češković, Aleksandra Toth, Lovorko Matković, Tibor Vuković, Miljenko Šimunović, Maja Krnjević, Mladen Prelec, Renato Mikac

Odsutni: Kristijan Škarica

Ostali prisutni:

1. Javor Bojan Leš – gradonačelnik Grada Ivanić-Grada
2. Tomislav Cuvaj – zamjenik gradonačelnika Grada Ivanić-Grada
3. Marina Šiprak – pročelnica Upravnog odjela za lokalnu samoupravu, pravne poslove i društvene djelatnosti
4. Dražen Hlad – pročelnik Upravnog odjela za komunalno gospodarstvo, prostorno planiranje, gospodarstvo i poljoprivredu
5. Tamara Mandić – pročelnica Upravnog odjela za financije i proračun
6. Matea Rešetar – viša stručna suradnica za poslove Gradskog vijeća i Gradonačelnika
7. Lucija Benedikta Pavlović – viša stručna suradnica za imovinsko-pravne poslove
8. Ilijana Mišković – viša stručna suradnica – komunalna redarka
9. Albina Marić – referentica – komunalna redarka
10. Dražen Malec – ravnatelj Pučkog otvorenog učilišta Ivanić-Grad
11. Sanja Radošević – direktorica trgovačkog društva IVAKOP d.o.o.
12. Mario Mikulić – direktor trgovačkog društva Komunalni centar Ivanić-Grad d.o.o.
13. Obiteljski radio Ivanić d.o.o.

Predsjednik Gradskog vijeća g. Pongrac – otvorio je 34. sjednicu te konstatirao kako je sjednici od ukupno 15 prisutno 12 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je sa 12 glasova za jednoglasno usvojen zapisnik sa 33. sjednice Gradskog vijeća Grada Ivanić-Grada.

Gradsko vijeće je jednoglasno sa 12 glasova za usvojilo sljedeći

**D N E V N I R E D :**

1. **Aktualni sat**

* **Informacija komunalnog redarstva o izvršenim nalozima u prethodnom periodu**

1. **Razmatranje prijedloga i donošenje:**
2. **Proračuna Grada Ivanić-Grada za 2025. godinu i projekcija za 2026. i 2027. godinu**
3. **Odluke o izvršavanju Proračuna Grada Ivanić-Grada za 2025. godinu**
4. **Programa socijalnih potreba Grada Ivanić-Grada za 2025. godinu**
5. **Programa javnih potreba u kulturi na području Grada Ivanić-Grada za 2025. godinu**
6. **Programa javnih potreba u tehničkoj kulturi Grada Ivanić-Grada za 2025. godinu**
7. **Programa javnih potreba u provedbi programa i projekata udruga civilnog društva Grada Ivanić-Grada u 2025. godini**
8. **Programa javnih potreba u području predškolskog odgoja i obrazovanja te skrbi o djeci rane i predškolske dobi Grada Ivanić-Grada za 2025. godinu**
9. **Programa javnih potreba u sportu na području Grada Ivanić-Grada u 2025. godini**
10. **Programa javnih potreba u vatrogastvu i civilnoj zaštiti Grada Ivanić-Grada u 2025. godini**
11. **Programa građenja komunalne infrastrukture na području Grada Ivanić-Grada za 2025. godinu**
12. **Programa održavanja komunalne infrastrukture za 2025. godinu**
13. **Programa utroška sredstava šumskog doprinosa za 2025. godinu**
14. **Razmatranje prijedloga i donošenje Plana rada Gradskog vijeća Grada Ivanić-Grada za 2025. godinu**
15. **Razmatranje prijedloga i donošenje Odluke o raspoređivanju sredstava iz Proračuna Grada Ivanić-Grada za 2025. godinu za redovito financiranje političkih stranaka zastupljenih u Gradskom vijeću Grada Ivanić-Grada**
16. **Razmatranje prijedloga i donošenje Odluke o prihvaćanju Konačne liste kandidata i dodjeli stipendija učenicima i studentima s područja Grada Ivanić-Grada za školsku/akademsku godinu 2024./2025.**
17. **Razno**

Rad prema utvrđenom dnevnom redu.

1. **TOČKA**

Gđa. Ilijana Mišković – u posljednjem izvješću komunalnog redarstva u 2024. godini osvrnut ću se na sve aktivnosti koje su provedene u godini koja nam se bliži kraju. U ovoj 2024. godini komunalno redarstvo je zaprimilo ne mali broj prijava te izvršavalo poslove i zadatke koji proizlaze iz provedbe odgovarajućih propisa prema zakonima za postupanje, također propisa vezanih uz kontrolu komunalnog reda, pravilno korištenje javnih površina, nadzor nad uređenjem javnih površina te problematiku održavanja zemljišta uz javne površine. Također u sklopu provedbe programa održavanja komunalne infrastrukture u koordinaciji sa svim izvođačima radova obavljene su komunalne djelatnosti kojima se osigurava održavanje komunalne infrastrukture na području cijelog našeg grada. Dakle održavanje nerazvrstanih cesta, održavanje javnih površina na kojima nije dopušten promet motornim vozilima, održavanje građevina javne odvodnje oborinskih voda, održavanje javnih zelenih površina, održavanje građevina, uređaja i predmeta javne namjene, održavanje čistoće javnih površina, održavanje javne rasvjete te održavanje nerazvrstanih cesta u zimskim uvjetima odnosno zimska služba. Također su provedene dezinfekcija, dezinsekcija i deratizacija, veterinarsko higijeničarski poslovi i prigodno ukrašavanje grada. Tu bih se samo dotaknula, budući da smo u ovom trenutku i dalje svjedoci trajanja radova na projektu odvodnja odnosno aglomeracije. Imali smo zbilja ne mali broj prijava vezanih uz ove poteškoće i evo trudili smo se da kroz cijelo ovo razdoblje budemo na raspolaganju našim građanima i koliko je moguće zapravo djelujemo na temelju naše nadležnosti. Prema Komunalnom centru u 2024. godini izdano je ukupno 168 naloga. Radovi na oborinskoj odvodnji izvedeni su u sljedećim ulicama – Naftaškoj ulici, Naftaplinskoj ulici na Trebovcu, Johovečkoj, Zajčićevoj ulici na Prečnom, Vatrogasnoj ulici, Donjoj Poljani, Zajčićevoj, u cijelim Petarima, Žutičkoj ulici, Graberskom brdu, Garjevičkoj i Vulinčevoj, Ulici vrba i Naftaškoj ulici, Ulici braće Kalčić, na Polakima, Ulici Stjepana Kelšina, Octenjačkoj ulici na Trebovcu te Ulici biskupa Langa na Lepšiću. Također u promatranoj godini izvedeno je i krpanje udarnih rupa te manja presvlačenja temeljem izvršenog obilaska terena i popisa lokacija na kojima je bilo potrebno izvršiti ta krpanja i manja presvlačenja. U godini koja nam se bliži kraju je pokrenuto ukupno 63 upravna postupka, od toga 36 rješenja za neuređene čestice te 24 obavezna prekršajna naloga za nepropisno parkiranje i kretanje pasa na javnoj površini bez nadzora vlasnika. Osim toga izdano je ukupno 11 opomena za parkiranje na javnim i zelenim površinama te su izdavana i upozorenja za uzurpaciju javne površine, neodržavanje živica, odlaganje građevinskog otpada i slično. U ovoj godini izdana je 31 suglasnost za korištenje javne površine, 14 suglasnosti za prometovanje vozila težih od 3,5 tone ulicama našeg grada, 81 suglasnost za izvođenje radova na javnim površinama, 9 suglasnosti za izvođenje radova za izradu priključka na instalacije te 75 rješenja za korištenje javne površine. Također izdana su i odobrenja za usluge kastracije, cijepljenje, čipiranje te ostalih potrebnih veterinarskih usluga za pse i mačke za ukupno 404 životinje uključujući i samoživuće mačke i to je u iznosu peko 24.626,20 eura.

Gđa. Maja Krnjević – meni je žao da danas nema gradonačelnika jer zapravo moja pitanja upućena su njemu, ali ja ću ih svejedno postaviti. Ulica koja vodi od poduzetničke zone do kružnog toka neki dan je asfaltirana no radovi su izvedeni iznimno loše. Cesta je neravna, grbava te smatram da je potrebna hitna sanacija. Napominjem da ovo nije izoliran slučaj jer već smo sličan slučaj imali prije godinu dana u Savskoj ulici, no unatoč lošoj izvedbi cesta nije popravljena. Izvođač radova znamo svi da su Županijske ceste. Moram istaknuti da obzirom na učestalost ovakvih propusta ima osjećaj kao da se Županijske ceste zezaju s nama u najmanju ruku i sa svim građanima grada Ivanić-Grada jer jednostavno to rade valjda zato što mogu. Moje pitanje glasi koje konkretne korake Grad poduzima kako bi osigurao kvalitetu izvođenja radova na cestama i tko je odgovoran za nadzor i kontrolu izvedenih radova. Također, planira li Grad zahtijevati popravak navedene Ulice jer uz Savsku koju sam već spomenula vidimo i sami smo svjedoci da ništa nije popravljeno nakon što je napravljeno kako ne treba i ostalo je tako kako je. Dakle na koji način mislite spriječiti da se slične situacije ne ponove u budućnosti. Drugo pitanje, koji je status obnove Trga Vladimira Nazora i starog grada kada u tom dijelu kreće u kom momentu će krenut aglomeracija odnosno imate li precizan podatak o početku radova. Treće pitanje, regulacija prometa u našem gradu je apsolutno jasna no na žalost prometni znakovi se često ne poštuju. Konkretan primjer je Basaričekova ulica, ulica u kojoj i ja živim. Koja je jednosmjerna no unatoč tome vozači se konstantno voze u suprotnom smjeru. Čini mi se da policija ne poduzima potrebne mjere i ne kažnjava prekršitelje. Moje pitanje glasi što Grad konkretno poduzima ili planira poduzeti kako bi se ovaj problem riješio i kako se misli osigurati veći nadzor i poštivanje prometnih pravila. Smatram da se ovakvim ignoriranjem prometnih pravila narušava sigurnost svih sudionika u prometu i šalje loša poruka građanima koji se trude zapravo poštivati propise. Četvrto pitanje, svi smo svjedočili ljetos što se dešavalo na rijeci Lonji gdje se radi retencija u nadležnosti Hrvatskih voda. Nasip je ljetos popustio, urušio se. Problem je mjesecima ostao neriješen unatoč vidljivom riziku za lokalno stanovništvo i imovinu sve dok mediji nisu snimili situaciju na terenu i tek nakon toga nasip je saniran no i izgradnja brane je i dalje na čekanju. Znamo da je to u nadležnosti Hrvatskih voda no s obzirom na ozbiljnost situacije i potencijalne posljedice za sigurnost i zaštitu od poplava želim postaviti sljedeće pitanje – kada se planira završetak radova na izgradnji brane i retencije, da li je Grad upoznat sa dinamikom daljnjih koraka, odnosno je li utvrđena odgovornost za urušavanje nasipa, koje mjere su poduzete kako bi se osiguralo da se slični propusti ne ponove i da li Grad u komunikaciji sa Hrvatskim vodama po ovom pitanju može izvršiti nekakav pritisak kako bi se radovi ubrzali i završili zaista u nekom razumnom roku. Očekujem konkretne odgovore i jasni definirane rokove jer smatram da ovakvi infrastrukturni projekti ne smiju ovisiti isključivo o medijskom pritisku već treba prioritet biti sigurnost naših građana. Zadnje pitanje zapravo je pitanje koje sam postavila na prošlom vijeću no obzirom da nije bilo gradonačelnika, a ja nisam bila zadovoljna odgovorom dogradonačelnika ja ću moliti da mi se na to pitanje odgovori pismeno. Moje pitanje odnosilo se na Dječji vrtić, na cijenu Dječjeg vrtića obzirom da znamo da su neki gradovi osigurali 1.1. sljedeće godine besplatan vrtić i boravak sve djece u vrtiću ja sam pitala postoji li mogućnost u Ivanić-Gradu da se i kod nas uvedu slične mjere jer besplatni vrtići dodatno bi potaknuli mlade obitelji da ostanu ili da se dosele u naš grad čime bi se dugoročno doprinijelo demografskoj i ekonomskoj stabilnosti našeg grada. Zanima me je li možda razmatrana mogućnost financiranja ovakvog programa putem gradskog proračuna, europskih fondova ili nekih drugih izvora. Također bilo bi korisno saznati postoje li planovi za daljnja ulaganja u predškolski odgoj u našem gradu uključujući povećanje kapaciteta vrtića ili poboljšanje uvjeta za djecu i odgajatelje kroz novi vrtić. Sada samo pitanje je onda kada na to možemo računati.

g. Dražen Hlad – vezano na asfaltiranje ceste od kružnog toka pa prema Graberju to je vlasništvo Hrvatskih cesta i mi obzirom da smo vidjeli kakvo je loše stanje tražili smo od Hrvatskih cesta da se barem privremeno asfaltira ta dionica da bi mogli građani koliko toliko normalno prometovati i da bi se mogla odraditi prema potrebi zimska služba. Znači to nije konačni sloj asfalta koji će biti tu stavljen odnosno asfaltiran. Nakon završetka radova prema uvjetima Hrvatskih cesta skinut će se taj privremeni asfalt i ona lijeva traka i cijeli kolnik će se u dva sloja asfaltirati u punoj širini. Znači ovo sada što vidite tamo je privremeni sloj asfalta od 5 cm koji služi za privremeno prometovanje preko ove zime. Zašto je to tako? Još ta kanalizacija nije natlačena, ona mora biti natlačena, ispitana, spojevi moraju biti nepropusni i onda nakon što se to sve dogodi onda će se ići u asfaltiranje u dva sloja. Moram reći da mi radimo velike napore kako na toj dionici tako i na ovoj drugoj. Primjer je i ova cesta Jalševec – Opatinec – Tarno koju smo asfaltirali, odnosno ŽUC je asfaltirao to u jednom sloju. Pola je išlo preko projekta VIOZŽ-a odnosno same aglomeracije dok drugi dio je na naše mnoge dopise i zahtjeve riješio ŽUC na način da je asfaltirao svoju polovicu ceste. To se isto događa i u Posavskim Bregima. Moram reći da evo ako ste otišli prema Kloštru vidjeli ste da je tamo situacija puno lošija nego ovdje kod nas tako da evo tu se maksimalno trudimo s tim da smo poslali dopise prema svim sudionicima u tom projektu, a to su prije svega investitor VIOZŽ, ŽUC, Hrvatske ceste i prema svim izvođačima da tražimo dežurne osobe u ovom razdoblju dok gradilišta stoje kako bi mogli izvesti hitne sanacije. To je odgovor na prvo i drugo pitanje. Što se tiče trećeg pitanja aglomeracija stari grad prema onom što mi znamo i na Trgu Vladimira Nazora ti radovi bi trebali početi krajem ljeta sljedeće godine. Grad trenutno je u fazi izrade projekta zamjene instalacija u starom gradu te uređenja prometnih i pješačkih površina u starom gradu što će gradonačelnik prikazati na prezentaciji za proračun. Što se tiče samog Trga Vladimira Nazora tu će se također mijenjati instalacije, imamo dolje znači vodovod, struja, a mora se i riješiti javna rasvjeta, te imamo već sada jedno dva ii tri idejna rješenja kako bi se taj Trg trebao na kraju riješiti odnosno kakav bi vizual Trga trebao biti. To će biti prezentirano na jednoj javnoj tribini građanima te će svi moći participirati svojim mišljenjem vezano na uređenje konačno gradskog Trga i to će evo danas biti isto u prijedlogu Proračuna prezentirano. Ovo što ste sada rekli znači sa tim uređenjem starog grada biti će i riješena ova regulacija koju ste rekli kroz Basaričekovu ulicu. Mi znamo da tu situacija nije takva kavu bi mi svi htjeli ali ići u neke opsežne sanacije i u neke prometne studije i u neka prometna rješenja prije nego što se aglomeracija riješi i sve instalacije ispod nema smisla. Za ova neka nepropisna parkiranja možda bi to bilo dobro se obratiti policijskoj stanici pa oni mogu nešto oko toga riješiti. Što se tiče Lonje i ustava kao što vidite gornja ustava jako dobro napreduje, ona je praktički realizirana 70 %, radovi se nastavljaju i prema onom što smo dobili od hrvatskih voda informaciju u sljedeća tri mjeseca će ona biti završena. Preko te brane ćemo imati pješački i biciklistički most dok će Grad financirati one pristupne staze sa lijeve i desne strane, odnosno od strane Naftalana i od strane same šetnice gdje je taj prilaz vrlo mali da se ta ustava stavi u funkciju. Ono što znamo Hrvatske vode su u svom proračunu za sljedeću godinu predvidjeli i sredstva za donju ustavu. Tko je sada kriv mislim da to nema smisla komentirati. Vidimo i sami da je to sada sanirano. Ono što smo mi još tražili od Vodoopskrbe je to da se taj kolektor sanira i to je u planu za sljedeću godinu od mosta u Ulici kralja Tomislava do mosta u Savskoj, a to bi se saniralo na način da se sa unutrašnje strane kroz postojeći cjevovod utisne jedna „čarapa“ tako da je to s unutrašnje strane nepropusno. Trenutno je sigurno i do poplava nikakvih ne može doći. Što se tiče tog Dječjeg vrtića, to smo prošli put komentirali, ekonomska cijena vrtića je preko 300,00 eura. 100,00 eura plaćaju roditelji, 200.00 eura plaća Grad. Sada ako je u tom vrtiću 500 djece, sigurno imamo 500 djece, puta 200,00 eura to ej 100.000,00 eura ako sam dobro izračunao, puta 12 mjeseci to je gradska subvencija za korištenje od 1.200.000,00 eura pomoć svim roditeljima.

Gđa. Maja Krnjević – ok ali moje pitanje i dalje glasi konkretno vezano za nepoštivanje prometnih znakova. Tko će drugi ako ne možemo mi građani tražiti pomoć od policijske postaje da u tom smislu ureduje. Jednosmjernom ulicom se ne može voziti ako je ona jednosmjerna u suprotnom smjeru. Dakle ja vas molim da po tom pitanju zbilja što god možete poduzmete. Ne možemo čekati rekonstrukciju starog grada ili neku novu prometnu uređenost kada je sad tako kako je, a ne poštuje se.

Predsjednik Gradskog vijeća – u svakom slučaju ćemo obavijestiti Policijsku postaju Ivanić-Grad da malo intenzivira ophodnje na tom području ali vi kao građani možete isto tako zabilježiti registracije vozila koje prolaze pa možda čak i uslikat i imate sasvim dovoljno kao dokaz za prekršaj.

g. Željko Brezovečki - prvo pitanje upućujem direktoru Ivaplina g. Halašu. Pošto on nije ovdje, ako može onda u pisanom obliku da mi se odgovori, a radi se o problemu plina ili točnije o računima koji pristižu našim građanima. Prije na samom početku imali smo da je naš Ivaplin vršio popis brojila, račune smo dobivali od HEP Plina iz Osijeka, a sada je preuzeo koji se zove EON. Mnogim građanima je ostalo manjak ili višak, još za manjak nije problem jer jednostavno ako žele plin morat će platiti ga, ali mnogi građani imaju preplaćeno što znači da krivo popisana su brojila u nekom od vremena kada se prepisivalo i sada ima značajni dio tih preplata. Međutim nekadašnjem distributeru koji je bio, znači HEP Plin Osijek, možete se samo obratiti putem maila. Pogotovo naši stariji građani koji nemaju mail i ne koriste se novom tehnologijom pitanje je kako se to može riješiti. Imaju preplatu, pa bih molio da li može direktor Ivaplina ii netko od njegovih suradnika da bude i da pomogne oko rješavanja tog problema jer sada ovdje kao što vidite novi distributer EON on je krenuo od 0. Što znači on ne priznaje ništa. Sada meni nije baš to jasno, netko ako preuzme firmu valjda preuzima i minus i plus, ne samo da preuzme ono što je dobro, a ono što je loše da ostavi iza sebe. Upućujem pitanje direktoru Ivaplina, na koji način se može regulirati da se pomogne našim starijim građanima da riješe te svoje probleme koje imaju na računima gdje im se ne priznaje preplata koja je ostala na bivšem ili prošlom opskrbljivaču. Drugo pitanje vezano je oko obavljanja komunalnog redarstva ako je moguće da komunalni redar nam nakon upućivanja naloga da li komunalno redarstvo i provjeri da li je to i odrađeno. Znači da nije dovoljno samo da se uputi nalog, ja mislim da bi trebalo nakon upućenog naloga provjeriti ili dobiti odgovor ili pisani ili usmeni da je onaj dio koji se napravio i napravljen. Sljedeće pitanje, izgrađen je novi nogostup od strane Grada kada idemo iz Jalševca prema Savskoj ili točnije u Ulici Stjepana Škrinjara međutim na žalost diplomirani inženjeri građevine koji rade u Gradu očito kroz nadzor nisu uočili nedostatke koji su tamo napravljeni. Kao prvo kod kućnog broja 9 nalazi se 4 cm debela šipka koja viri iz nogostupa i netko ako ide noću popiknut će se, razbit će se i tko zna šta se može dogoditi. Debela šipka kao palac 3,5 cm do 4 viri iz nogostupa. Kada nastavimo istim nogostupom prema kraju ili idemo na izlazak Savske, ispred se nalazi benzinska Kos, ima znak koji je izvađen prilikom asfaltiranja tog nogostupa, nije vraćen na svoje mjesto nego je bačen sa onom betonskom kockom sa svim, cijeli stup, znak sve je bačeno tamo na orah. Meni nije jasno kako to da ti naši inženjerci koji rade u Gradu, a imaju lijepe plaće, da oni ne prođu tu dionicu i da ne vide što treba ukloniti ili što treba još realizirati. Što hoću reći? Stalno se povlači po ovim vijećničkim pitanjima nadzor i provođenje nadzora nakon izvođenih radova. Sad imamo prigodu gdje smo mi kao Grad radili to, a nije naš nadzor odradio. Ne znam zašto nije pa molimo bih da to pitate gospodu inženjere iz Grada zašto nisu, a u najkraćem vremenu bi bilo stvarno bilo jako dobro da se taj klin bar odreže sa fleksericom jer netko će se ubit na taj klin, pogotovo u noći jer nije nogostup osvjetljen. Četvrto pitanje, u Jalševcu se nalaze kontejneri međutim eto nalaze se samo za aluminij. Nema ona druga dva kontejnera za smeće pa ne znam šta se dogodilo. Nisu vraćeni natrag. Tu je i direktorica pa sigurno će provjeriti šta se dešava. Postoji samo onaj srebrni za aluminij i za otpad za konzerve, a ona dva su odvezena, a nisu vraćena natrag. Peto ili zadnje pitanje upućujem gradonačelniku, eto gradonačelniče već smo se ja bih rekao na neki način tradicionalno naučili na Vi od kada vodite ovaj Grad da mi penzići dobivamo i božićnice i uskrsnice, mi smo ih dobili. Neki koji imaju od 500,00 eura manju mirovinu dobili smo od Grada 100,00 eura po osobi na naše račune, ali imamo pitanje za Vas, a to je šta se dešava sa onim ljudima koji isu dobili ako nam možete pojasniti na koji način mogu oni doći do tih novčića. Bilo je rečeno da će svaki od umirovljenika dobiti na svoj račun međutim ima penzionera koji nisu dobili, a spadaju u kategoriju 500,00 i manje pa onda na koji način mogu dobiti i ostvariti to. I nadamo se da uskrsnica će biti. Kad već ste nas naučili na božićnicu nadamo se da onda i planirate uskrsnicu.

Gradonačelnik – što se tiče Ivaplina evo uputit ćemo to, dobit ćete pisani odgovor. Ono usmeno što znam iz razgovora i komunikacije sa direktorom, barem je meni rekao, da se svi koji imaju problema mogu javiti u Ivaplin i da će Ivaplin pomoći koliko može ali neka on to još napiše pa neka u pisanom obliku dostavi odgovor. Komunalno redarstvo koliko ja znam provjerava sve naloge i za svaki nalog se gleda da li je izvršen ili nije i ako nije traži se neko drugo rješenje. Možda može trajati duže sama faza realizacije u tim slučajevima ali znam da postoji dnevna komunikacija ili tjedna komunikacija između komunalnog redarstva, Komunalnog centra i ostalih službi i da se provjeravaju svi nalozi. Po samoj funkciji naloga kada je on izdan mora se znati njegov tijek i način na koji je on izvršen ili neizvršen i što se s nalogom desilo. Škrinjarova ulica ne znam, evo provjerit ćemo. Mislim to nije rađeno jučer, niti prekjučer, niti prije mjesec dana, skoro je godinu dana kako je ta Ulica završena. Znači taj znak da li je to sada nešto friško ili možda ga je netko sad strgao pa ga je bacio sa strane ili šta se dešava ne znam. Znači to sigurno nije nešto što je sad završeno u skorom vremenu, prije 15, 20 dana, prije mjesec, dva, tri pa je ostalo nešto nedovršeno. Znači taj nogostup je već odavno napravljen, gotovo je godina dana pa ćemo na tim lokacijama da li je to nešto novo što je tamo netko drugi napravi ili je to ostalo evo teško mi je reći. Za kontejnere će Sanja ako može i ako zna, a tko god smatra da ima pravo na božićnicu, a još je nije dobio neka se javi samo u Grad, može kod pročelnice Tamare Mandić koja je zadužena za isplate javiti. Uglavnom ono što ide na račun mi smo dobili od mirovinskog popis ljudi koji imaju pravo odnosno čija su primanja manja od 500,00 eura i na taj način su išle uplate na račune, jedan dio u kešu. Eventualno onaj tko nije dobio, a smatra da je trebao dobiti neka se što prije javi u Grad, ako je moguće još ove godine bilo bi dobro, pa ćemo riješiti ako ima kakvih problema tako da lijepo ste to rekli, barem ste nas pohvalili da mislimo na naše umirovljenike, dobro je to čuti, a mislit ćemo i dalje sasvim sigurno.

g. Mladn Prelec – imam par pitanja, prvo je vezano uz aglomeraciju na području Deanovca. Ne znam više kako bih to rekao. Ja sam, ne budi lijen, jučer i danas prošao cijelo područje Ivanić-Grada, znači i Posavinu i Lonju i sve i moram reći na žalost, na sreću u stvari ajde tako, jedan dio je dobro saniran i riješen, ali ovo u Deanovcu ne liči na ništa. Zvao sam i dogradonačelnika, slao sam mu slike da se vidi stanje šta se radi i u najboljoj namjeri da se nešto popravi to je iz pokušaja popravka u pokušaj popravka sve gore i gore. Naime neki dan je stigao kamen za sanaciju debljine od 10 do 20 centimetara. Tu smo reagirali, mještani su jednostavno stali pred radnike i nisu dali da se radi. Ja sam zvao gospodina Cuvaja, reagiralo se, međutim drugi dan su posipali taj kamen sa blatom. I sada nemamo kamen u Ulici Josipa Badalića ali imamo blato u Ulici Josipa Badalića. Jedino, evo i ja ću iskoristiti priliku pa ću pohvaliti Grad, da Kocmanova nije sanirana kako je sanirana ja stvarno ne znam kuda bi mještani Deanovca mogli proći jer jedino tih 900 m što je sanirao Grad na nešto liči, ali opet imamo problem od centra Deanovca, znači dolje od centra Josipa Badalića i lijevo i desno imamo barem po kilometar koji je kaos, blato, mulj jer to više nije blato, to je mulj. Znači opet se vraćamo na nadzor. Tko nadzire te radove? Jer vjerujte mi nisu mještani ni Deanovca ni bilo kojeg drugog mjesta zaduženi da nadziru radove, da zivkaju, da troše svoje živce, a nisu krivi ni oni radnici koji tamo rade jer oni rade ono što im gazde narede. Znači Deanovec i Derežani. I ako se vozite po tim mjestima gdje traju radovi na izgradnji kanalizacijske mreže onda ćete vidjeti točno kad uđete u Derežane znate da ovo iz Caginca prema Derežanima da je radila druga firma. Da li se može tu nešto poduzeti jer evo mještani Derežana i Deanovca neće imati bijeli Božić imat ćemo smeđi Božić to je definitivno sigurno jer i ovako i onako biti će smeđi mulj. Znači da li se može nešto poduzeti, da li se može konačno sanirati barem privremeno da se možemo normalno voziti. Naime za sada već informacije kažu da je na onom dijelu stradalo 12 automobilskih guma kod jednog vulkanizera koje su popravljane i sve su strgane na tom mjestu. Koliko su auti popravljani to više da ne govorimo. Drugo pitanje, ostali smo zbunjeni, svi đaci koji idu, odnosno njihovi roditelji, koji idu u školu u Graberje svjedoci su da je već neko vrijeme dvorana završena. Međutim dvorana stoji, djeca i dalje vježbaju po hladnoći u onom hodniku u školi, van ne mogu, pa je pitanje što se dešava i zašto djeca ne mogu vježbati u dvorani. Treće pitanje i ove godine ga sigurno postavljam zadnji puta, naime šta je sa kamerama na zelenom otoku u Deanovcu koje su obećane već prije dvije godine. Znamo da je izvođač izabran. Svaku put je odgovor sad se traži ovo, sad se traži ono, pa da li se konačno zna kada bi mogli biti jer nisu građani nadzorne kamere pa da mi prijavljujemo tko je odlagao iako smo jednoga uhvatili koji je odlagao, prijavljen je. Četvrto pitanje je problem parkiranja pred Domom zdravlja. To više nije samo problem parkiranja, to je stvarno opća nekultura vozača. Neću reći neznanje jer su položili vozački pa bi valjda trebali znati ali dajte zamolite policiju neka šalju tamo patrole jer to kako se tamo vozi i kako se tamo parkira, parkira se tako da auto ne može doslovce proći. Neki dan sam bio tamo, idem svaki dan na terapije, sreo sam tamo jednog našeg kolegu, mi nismo mogli proći nego smo stali i čekali jer se netko sjetio stati nasred ceste i otići. Znači neka policija radi svoj posao, znam da to ne može naše redarstvo obavljati ali policija može. Jedno vrijeme su tamo kazne ispisane i nastala je hajka kako su se udostojili ispisivati kazne, a to im je posao. Naučimo se svi kulturno voziti, parkirati i problem će biti riješen, a kod Hrvata ne pali drugo nego opalit po džepu. To jedino znamo priznat.

Gradonačelnik – istina je sve to što kažete da Deanovec i Derežani je najgora situacija već duže vrijeme. Mijenjani su ti tamponi, mijenjani su slojevi. Sami ste opisali što se desilo sada zadnju put. Mi smo već imali ne znam koliko sastanaka i sa investitorom i sa Vodoopskrbom i odvodnjom i sa direktorom i sa izvođačima i opet smo tu gdje smo. Evo ja mogu samo obećati da ću već sutra ujutro zvati opet iako smo zvali i sada zvat ćemo opet i ne znam šta bih Vam odgovorio da budete zadovoljni. Znači jedina opcija koju ja vidim može biti da Grad angažira neku desetu firmu i da krene u sanaciju toga sa proračunskim novcima Grada kojih momentalno na toj stavci nema pa ne možemo to niti vjerojatno napraviti u nekakvom kratkom vremenskom roku. Evo mogu obećati da ću sutra zvati odmah ujutro direktora i nakon toga ću nazvati Vas. Sutra ćemo se čuti telefonom i reći ću Vam informaciju opet iz prve ruke od samog investitora i ne znam što bih rekao. Naravno da se osjećam odgovoran kao gradonačelnik, ali i poprilično teško mi je rješavati takve situacije u kojima ne postoji naša nadležnost. Vidjet ćemo, probat ćemo naći neku soluciju, ako ništa drugo izdvojit ćemo proračunske novce nakon što usvojimo proračun za iduću godinu pa ćemo odmah početkom iduće godine probat sami nešto napraviti pa ćemo se onda bost sa njima na neke druge načine tražit refundiranje toga ili ne znam što ćemo ali očito ovo ne ide i sami ste rekli i opravdano su mještani Deanovca nezadovoljni i ljuti i revoltirani i što god, i situacija je tamo i u ovom dijelu dolje najkritičnija s tim da evo nešto se je mijenjalo. Mijenjali su se tamponi, mijenjali su se slojevi nakon naših poziva, ne mogu reći da nisu, jesu. Na nekim mjestima je to sada bolje nego što je bilo, mislim da u Derežanima je nešto bolja situacija ali Deanovec je sada opet katastrofa. Pokušat ćemo napraviti sve što je u našoj moći. Što se tiče dvorane nema nikakvih tu, ne znam kakve su govorancije, dvorana je završena, dobivena je uporabna dozvola i čeka se kontrola ili inspekcijski nadzor Ministarstva prosvjete i sporta, znači ti ljudi još nisu došli. Čim oni dođu i daju svoj potpis djeca smiju unutra. Prije toga ne smiju unutra jer ne Daj bože da se bilo kojem djetetu bilo što desi odgovornost onda ne znam čija je. Znači to je ta završna zadnja instanca koja mora izaći i dati svoj potpisna to. Znači dvorana je gotova, uporabna dozvola je izdana i ja vjerujem da će se to sve desiti i popeglati iza praznika i da ćemo onda imati otvorenje dvorane i da će djeca normalno uči u dvoranu. Osobno znam da je bilo i sa Žeravincem pošto sam sportaš, rukometaš znam kad je dvorana bila gotova da smo čekali još tri mjeseca nismo mogli unutra. Čak su Njemice bile tu i dvorana je stajala mi smo igrali na betonu i trebalo je tri, četiri mjeseca da se svi potpisi skupe od svih koji ga trebaju dat da bi se moglo uči u dvoranu. Tako je i tamo. Znači dvorana je gotova, sve je u redu, sposobna je i ispravna za primjenu ali dok ne dobijemo taj zadnji potpis tog inspekcijskog nadzora ne može nitko unutra. Bit će ta kamera valjda, evo što da kažem. Sigurno ove godine nećete više to pitanje postaviti ali do iduće godine do idućeg vijeća, više ne znam što bih Vam rekao pametnog, bit će. Sve ste rekli za Dom zdravlja i parkiranje. Znači dali ste pitanje i odgovor. Isto kao što je kolegica za stari Ivanić dala i pitanje i odgovor. I Vi kao gradski vijećnik isto možete bez problema se pozvati na svoju funkciju, ona nije mala, uputiti šefu policijske postaje pismo i zamoliti ga da rade svoj posao. To je nešto što ćemo i mi napraviti, pozvat ćemo se i na Vaše pitanje i za stari grad za vožnju u jednosmjernim ulicama i za parkiranje. Znači policija treba izaći, kažnjavati ljude koji krše propise i zakone. To mogu jedino oni, to ne mogu ni ja, niti Vi, ni komunalni redar niti nitko drugi. Postoji jedna jedina služba u državi koja to može raditi i kojoj je to posao.

**1. TOČKA**

Gradonačelnik – pred nama je Proračun Grada. Već tradicionalno ga nastojimo prikazati kroz kratku prezentaciju pa će tako biti i danas. Ukupni prihodi ili primici u 2025. godini su planirani u iznosu od 33.344.833,00 eura i sa prenesenim sredstvima iz prethodnog razdoblja to iznosi 33.529.183,00 eura. Ako govorimo znači o razdjelu primitaka po prihodima vidimo da najviše ide iz prihoda poslovanja samog Grada 81 %, ostali su primici od prodaje, nefinancijske imovine, financijske imovine i zaduživanje 15 %, ukupno znači dođemo do te cifre. Ako govorimo o razradi proračunskih korisnika, znači Grad Ivanić-Grad ima proračunske korisnike u Muzeju Ivanić-Grada, Javnoj vatrogasnoj postrojbi, Dječjem vrtiću, Pučkom otvorenom učilištu i Gradskoj knjižnici. Njihovi ukupni prihodi iznose 3.809.993,00 eura. Znači u odnosu na onih 27 milijuna ukupnih prihoda znači ovoliko privređuju proračunski korisnici. Ono što momentalno rekao bih najviše odskače to je Muzej koji ima zapravo velike investicije prvenstveno u izgradnji i renoviranju zgrada, u ovom slučaju je to zgrada Muzeja u Ivanić-Gradu koja ide preko Muzeja, a ne ide preko Grada nego znači direktno prijavitelj na fondove EU je bio Muzej. Ono što je uvijek stavka nekog interesa to su kreditna zaduženja. Ovdje je ispisano ukupno planirano korištenje rekao bih kredita u idućoj godini. Znači ono iznosi planirano je 5.208.000,00 eura. Pobrojano vam je koliko je za koji projekt. Uglavnom je to izgradnja Dječjeg vrtića Ivanić-Grad, rekonstrukcija Hercegovačke i Ulice Stjepana Gregorka, dogradnja Dječjeg vrtića u Graberju, nogostup Jalševec-Opatinec-Tarno i Naftalanska ulica, znači rekonstrukcija ceste u izgradnji. Ako govorimo o planiranom povratu kredita znači u idućoj godini vraćamo 831.700,00 eura kredita odnosno zaduženja i evo popisani su svi krediti za investicije koje će sjesti u 2025. na naplatu. Od onih koje smo već spomenuli i prije imamo i nešto što vučemo iz prethodnih razdoblja. Znači ukupno ćemo vratiti 831.700,00 eura kredita. Prelazimo na rashodovnu stranu. Ovdje je grafički prikaz po upravnim odjelima i po godinama. Vidljivo je da su najveće investicije u 2025. pa onda padaju u 2026. i 2027. Pitanje je bilo da li to znači da 2026. ili 2027. neće biti investicija. Definitivno će ih biti ali ih neće biti u ovom omjeru kao što su sada. 2025. je definitivno najviše investicija jer smo direktno vezani uz ove silne prometnice i uz vrtiće koji će biti realizirani u 2026. i 2025., a u 2027. će biti nekakvo ja bih rekao zatišje i priprema onda za 2028. i 2029. kada očekujemo veći tijek investicija. Kada govorimo o troškovima odjela za lokalnu samoupravu znači to su troškovi proračunskih korisnika i Grada koji ukupno će iznositi 10.491.733,00 eura i pobrojano je koliko na što. Znači Gradska uprava 2.067,00.00, Dječji vrtić 2.778.000,00, JVP 1.891.000,00, Muzej opet radi investicije prvenstveno u izgradnji nove zgrade 2.870.680,00, POU 643.250,00 i Gradska knjižnica sa 240.350,00 eura. U okviru istog odjela su i izdaci koji se tiču određenih stvari koje financiramo, to je prvenstveno zdravstvo i socijalna zaštita oko 1.000.000,00 eura, sport i rekreacija 693.000,00 eura, obrazovanje 569.000,00 eura, turizam 414.000,00, zaštita od požara tu prvenstveno mislimo na Vatrogasnu zajednicu 142.250,00, razvoj civilnog društva, udruge kulture, civilne udruge, programi zajednice vezano za stanovanje, zaštita i spašavanje sveukupni trošak će iznositi planirano 3.137.420,00 eura. Odjel koji se tiče prvenstveno investicija tu imamo izgradnju novog dječjeg vrtića u Ivanić-Gradu, ovo su cifre koje se odnose na ukupnu investiciju, a od u 2025. neće biti naravno realizirano sve. Planirano je, vidjeli ste u Proračunu, za vrtić oko 1.500.000,00 eura u 2025., ostalo sa kreditnim zaduženjem u 2026., vrtić Graberje će biti cijeli realiziran u 2025. sa ukupnim iznosom od 1.368.000,00. Planirana je izgradnja trećeg kata Veleučilišta u iznosu od 1.600.000,00, zatim sportska dvorana koja je gotova ali je još uvijek tu jer nije preuzeta do kraja i moguće je još da se tu pojave neki troškovi, vidjet ćemo u kontekstu razračunavanja između Županije, Grada i svega nešto sitno bi se moglo još desiti. Ustave na rijeci Lonji većinu financiraju Hrvatske vode ali u jednom dijelu će definitivno samog inventara, mostova morati sudjelovati i Grad iako je preko 90 % investicija Hrvatskih voda ona je isto značajna u kontekstu Proračuna. Također tu je stavljena zgrada Muzeja koja je u iznosu od 1.567.280,00. U konačnici Grad je osigurao naš dio koji uplaćuje Muzeju, a jedan dio se naravno financira iz europskih fondova. Kada govorimo o starogradskoj jezgri biti će također nekakvih, moja procjena je možda 10-tak % troška Grada, većina će ići na trošak europskog projekta vodovoda i odvodnje ali je značajna za Grad jer će se urediti starogradska jezgra. Poduzetnički akcelerator momentalno smo u fazi preprojektiranja, on će se prijaviti pa ćemo vidjeti koliko će to na kraju iznositi. Momentalno imamo novac za preprojektiranje. Energetska obnova dvorane je također prijavljena na europske fondove, klimatizacija, klima uređaji i plus zelena tranzicija. POS stanogradnja dobivena je građevinska dozvola, očekujem početak gradnje u 2025. godini. Tu ćemo naravno imati također dio našeg troška. Zatim urbanističko planiranje, znači prošle godine smo usvojili Prostorni plan, pred nama je izrada novog urbanističkog plana i pozivam sve da se uključe u to jer je vrlo važno, vrlo bitno. Znači i vi kao vijećnici, a i sve stručne službe, projektanti, znači očekujemo do ljeta, do 5., 6. mjeseca prihvaćanje novog urbanističkog plana. Poduzetnička zona UPU 6 izgradnja nove prometnice ili nove ceste do ovih parcela koje su nam darovane s desne strane, a kako bi ih stavili u funkciju. U UPU 3 također rekonstrukcija i širenje javne rasvjete i tu je i nova poduzetnička zona preko autoputa gdje za sada imamo u Prostornom planu jednu česticu, planiramo ih naravno povećavati i nismo mogli staviti više radi ograničavajućeg faktora s obzirom na područja za izgradnju solarnih elektrana. Trg Vladimira Nazora, danas je bilo spomenuto, očekujemo u 2025. izradu projektne dokumentacije, svih dokumentacija vezano za određivanje uvjeta pod kojima će se raspisati natječaj za glavni projekt do dobivanja građevinske dozvole, vjerujem možda do kraja ove godine ili 2026. dobivanje i građevinske dozvole za uređenje gradskog trga i to će vjerojatno onda biti, trebala bi biti jedna od najvećih investicija u 2027, 2028. i konačno rješenje i starogradske jezgre i gradskog trga sa potpuno novom infrastrukturom i novim izgledom. Od komunalne infrastrukture svakako već spomenuta i Gregorkova i Hercegovačka koje se financiraju iz kredita, Opatinec nogostup, a i projekt daljnji prema izgradnji nogostupa prema Tarnom. Naftalanska ulica sa izgradnjom nogostupa kompletno u rekonstrukciju u 2025. Kružni tokovi i uređenja znači cesta, parkirališta oko zgrada tamo kod Tri kvočke, vjerojatno Ulica ruža, jedan kružni tok tamo Vukovarska križanje, tako da je sve to ovdje. Igrališta, znači uredili smo igrališta Breška Greda ostao je još jedan dio za dovršiti, Posavski Bregi ostalo je za dovršiti. Šumećani ostali su za dovršiti dječja igrališta tako da je to također značajni dio. Žeravinec smo završili, balon je evo postavljen nije još u funkciji na Zelenjaku ali biti će. Znači ulaganja u sportska igrališta su u punom jeku. Fasada u Posavskim Bregima Dom uređenje iznutra bi trebalo sada započeti u tijeku, nakon toga fasada izvana uređenje cijelog Doma. Također i na Dubrovčaku Lijevom. Tarno znači nadvišenje prve, druge, treće, četvrte plohe očekujemo u idućoj godini i početak radova što bi nam osiguralo opet nekoliko godina mira sa vlastitim kapacitetima odlagališta i onda eventualna priprema za gradnju nove plohe i proširenje vidjet ćemo kako će to proći, na tome moramo raditi. Zelena strategija urbanog razvoja grada koju pratimo, podsađivanje zelenila, uvođenje smart city tehnologija odnosno implementacija projekata u rad gradske uprave gdje isto očekujemo neka sredstva iz EU, dogradnju novih punionica koje također idu, 11 elektrana smo do sada stavili na javne objekte grada, očekujemo također nastavak toga, sustav odvodnje i otpadnih voda vidjeli smo koji su problemi, očekujemo u 2025. možda još i veće, ulazimo u sam centar grada i u starogradsku jezgru i Savska ulica i dalje prema centru i dolje Donji Šarampov prema pročistaču, nakon toga izgradnja novog pročistača. Znači definitivno puno toga. Famozna pruga koja se odgađa godinu za godinom, novi termin znamo da je početak 2026. godine, nedugo je bilo početak 2025., nadam se evo da će stvarno krenuti. Očito je država tu u nekim problemima i stalno se to odgađa, a ona je ključna naravno za razvoj našeg grada. U 2025. vidjet ćemo, za sada je pomaknuto na 2026. ali bez obzira smo stavili ovdje kao bitnu stvar o kojoj se razmišlja i cesta paralelna sa autocestom gdje očekujemo uređenje nadvožnjaka i početak u 2025. koliko vidim radova barem prve dionice koja bi trebala krenuti od Trebovca prema Breškoj Gredi. Pobrojani su i neki projekti koji su važni ovdje za Grad čisto da percipiramo da se o njima radi iako nisu direktno možda vezani za sam Proračun u smislu da Grad financira, ali su za Grad definitivno bitni i godina ispred nas će opet prelomiti mnogo po tom pitanju.

Gradsko vijeće jednoglasno je sa 13 glasova za prihvatilo prijedlog predsjednika Gradskog vijeća da se održi objedinjena rasprava za podtočke predmetne točke.

Gđa. Maja Krnjević – prije nego što postavim pitanje čisto vezano uz Hrvatske željeznice i ovu izgradnju odnosno rekonstrukciju pruge ja mislim da i dalje stalno maltene netko iz Ivanića treba visjeti u Ministarstvu prometa i žicati i tražiti da se to za nas napravi da ne čekamo 2026. Što se tiče Proračuna Grada za 2025. on djeluje iznimno ambiciozno s brojnim planiranim projektima i investicijama koje su stvarno važne za naš Grad. Međutim s obzirom na opsežnost planova želim postaviti pitanje vezano uz realnost ostvarenja tih ciljeva. Vi ste sada dali dosta odgovora na mnoga pitanja, objasnili ste što sve se planira u Ivaniću i zašto je ovaj proračun ovakav kakav je. Ja sam dobila odgovore na mnoga pitanja koja su se postavljala i na Odboru za financije tako da smo sve razjasnili no mislim da građani isto tako trebaju ćuti. Moje pitanje je na kojim temeljima se bazira ovaj ambiciozni Proračun i koji su ključni izvori financiranja predviđeni za 2025. Vi ste tu dali neke odgovore no međutim čisto da i građani čuju o čemu se radi, što je tu iz kojeg dijela. Bilo bi dobro da to malo jasnije se objasni. Računate li na neke nove izvore prihoda ili značajniji projekti su sufinancirani iz nacionalnih ili europskih fondova koji će omogućiti praktički realizaciju Proračuna u planiranom obujmu. I zanima me postoji li strategija povećanja prihoda Grada kroz poticanje poduzetništva, investicija ili razvoj novih projekata koji bi mogli nekako dugoročno stabilizirati financije Grada da baš ne moramo ono ako nam nešto sfali odmah ići u kreditno zaduženje. Koji projekti imaju prioritet i što će se poduzeti u slučaju manjka sredstva, hoće li se određeni projekti odgoditi ili će se jednostavno smanjit obujam investicija. Važno mi je razumjeti kako će se osigurati financijska održivost, realizacija svih planiranih projekata kako bi Proračun bio što transparentniji i na kraju krajeva da ljudi zaista shvate da je on u korist svih nas i svih građana grada Ivanića.

Gradonačelnik – mislim da je na neki način jasno da će prihod Grada iznositi 27 milijuna, to je ono što mi planiramo u 2025. godini. Od toga će biti iz kreditnog zaduženja nešto više od 5 milijuna, znači točnije rečeno 5.208.000,00, a ostalo će biti primici znači vezani za prihode od poreza, prireza, komunalne naknade, komunalnog doprinosa i ostalih poreza koje Grad ima plus prihodi samih proračunskih korisnika. Znači on je ubalansiran i kao takav je naveden i sigurno će biti i prijenosa sredstava iz ove godine. Momentalno na račun Grada imamo nekih 2.200,000,00 m eura plusa iz čega će se jedan dio naravno potrošiti na plaće koje se isplaćuju u prvom mjesecu za dvanaesti,, ali će se knjižiti na iduću godinu, ali sigurno ćemo i značajan financijski plus ili dobitak prenijeti u iduću godinu. Ono što sad mogu reći da su nekakvi najznačajniji projekti to je kao što su ovdje i izdvojeni u svakom slučaju, a direktno se financiraju iz Proračuna to je završetak Dječjeg vrtića u Graberju, također početak investicije novog dječjeg vrtića gdje je planirano u ovoj 2025. godini da će nas to koštati oko 1.500.000,00 eura od čega ćemo tih 1.500.000,00 dobiti od države, znači to je ona subvencija koju imamo pravo, a mi ćemo dalje u 2026. financirati iz kredita koji i je najveće kreditno zaduženje Grada je definitivno vrtić koji će po našim procjenama iznositi oko 6 milijuna ili možda nešto više i to će nam kao kreditno zaduženje se vidjeti tek 2026. godine. Uz to naravno su definitivno investicije u komunalnu infrastrukture, a to je cijela Lonja uključujući nogostupe, prometnice, Hercegovačka znači i cijelo naselje znači oko. Onda nogostup Opatinec – Jalševec koji također se znači definitivno financira iz kredita. Iz vlastitih sredstava, a dijelom se nadamo i iz sredstava vodovoda i odvodnje Zagrebačke županije ćemo ući u rekonstrukciju Naftalanske ulice i radove na asfaltiranjima ulica koje do sada uopće nisu bile asfaltirane i onih koje planiramo znači asfaltirati jer su u lošem stanju financirat ćemo iz vlastitih prihoda Proračuna. Znači Proračun je potpuno izbalansiran. Ja mogu reći samo da se on odlično puni. Da li će se puniti i bolje sigurno da hoće s obzirom da ta silna ulaganja u komunalnu infrastrukturu će zapravo i po našim uredbama znači o davanjima odnosno plaćanjima komunalnih naknada i doprinosa veliki dio grada će imati daleko veću komunalnu infrastrukturu nakon završetka radova nego što ima danas pa će biti obveznik plaćanja većih davanja prema Gradu što će povećati naravno i prihode u gradski Proračun, a i za sada je barem takva situacija htjeli mi to ili ne plaće konstantno rastu i Proračun se puni iz godine u godinu sve bolje i bolje. Znači sve ovo što je tu navedeno je potpuno realno, nema mogućnosti da nešto bude nerealno ili neizvedivo. Od početka planiramo cijelu tu priču realno i znači izvor su nam europski fondovi, vlastita sredstva iz Proračuna i kreditna zaduženja. Mi ćemo naravno ući u veća kreditna zaduženja nego što smo sada s obzirom na količinu investicija u komunalnu infrastrukturu ali također se ovdje vidi da mi iz godine u godinu vraćamo dio kredita. Ove godine ćemo vratiti oko 800.000,00 eura, iduće godine 900 i nešto tisuća eura, 2027. 1.300.000,00 mislim i 2028. 1.400.000,00. Znači koliko smo se zadužili u ovoj već kroz sljedeće tri ili četiri godine mi ćemo vratiti značajan dio tih kredita iz kojih financiramo komunalnu infrastrukturu. Mislim da je, ne mislim nego znam da je Proračun potpuno realan, da nema nikakvih nebuloza i da je definitivno sve ono što je navedeno i izvedivo, a izazovi su naravno tu na dnevnoj bazi i onda uvijek su prisutni problemi. Problemi su sastavni dio svakoga projekta pa evo kolega Prelec vidi kako je to u Deanovcu i kada ima novaca, kada se sve plaća redovito da opet je katastrofa na terenu u prometnicama kakve jesu, ali riješit ćemo i to. Evo ako ništa drugo i taj Deanovec ćemo popeglati iz vlastitog Proračuna iz naših stavki za održavanje prometnica pa ćemo onda se bosti sa investitorom da nam taj dio on sufinancira. Proračun je ambiciozan ali je realan, on će se ostvariti i kao što smo i do sada ostvarivali iz godine u godinu sve zacrtano tako ćemo i ovdje uspjeti ovo realizirati.

g. Mladen Prelec – zapela mi je u Proračunu jedna stavka 35.000,00 eura košta papirologija za izvođenje nogostupa u Deanovcu, a to je ono što mi je zapelo jer ja o tom nogostupu slušam četiri godine koliko ovdje sjedim u ovim klupama i svaki puta kada sam pitao onda je odgovor bio – čekamo izvođenje radova na kanalizaciji onda će ići. Eh sada radovi su u toku i ne samo ja, svi smo očekivali da je to riješeno pitanje, da nam ne trebaju dodatni troškovi. Tako smo očekivali. Ispada da se radovi rade, da ček nogostup ne ide onuda kuda ide kanalizacija, nema logike da ide po sredini ceste, pa mi nije jasno zašto onda nije to odmah riješeno već u pripremi. 35.000,00 eura nisu nekakvi sada abnormalni novci, hvala dragom Bogu imamo evo novaca viška u proračunu, znači mogli su papiri biti riješeni. I onda iduće godine, dat će Bog valjda da Deanovec bude ispeglan pa da dobijemo asfalt pa da onda uz taj asfalt ide i nogostup da konačno naša djeca mogu sigurno hodati po cesti jer i prije dok nije ovako izgledalo kako izgleda nisu mogli sigurno hodati jer nije bilo nogostupa. Rasvjeta je takva kakva je nije u domeni jel´, hajdemo reći da je solidna. To je točka koja mi je zapela zato jer kada kažemo da je realan znate četiri godine slušamo istu priču – bit će, bit će, bit će. Ja se stvarno nadam da će biti, ali povjerenje ima svoje granice.

Gradonačelnik – zahvaljujem gospodinu Prelecu što je zapravo na neki način i ukazao na tu važnu stavku u Proračunu. Znači, sigurno nikada nije bio nogostup u Deanovcu u proračunu. Prema tome ako nije bio u proračunu onda nije bio niti planiran. To je vrlo jednostavno pitanje, a ostalo je sve rekla kazala. Znači dobro ste zamijetili da je projekt sa građevinskom dozvolom za nogostup u Deanovcu planiran u 2025. godini što znači da ćemo imati građevinsku dozvolu za projekt u Deanovcu, a nakon toga ćemo i izgraditi taj nogostup u Deanovcu. Samo mogu reći sve ono što je planirano, ono što piše u proračunu je i realizirano.

g. Lovorko Matković – pitao bih nešto oko kuće Đure Kundeka. Ta kuća i ta stavka u proračunu to se već provlači 30 godina. Uvijek je nekakva mala cifrica da li za nekakvu laganu sanaciju. Mislim da bi trebalo konačno odlučiti o toj kući šta s njom napraviti. Ona je u vrlo nezgodnom mjestu. Znači ona je u starom gradu, uske ulice, nema parkinga. To je objekat nekakvih preko 300 m². da li je to našem Gradu potrebno i koliko ona ima baš kulturnu vrijednost? Da li je ona, netko je možda vezan za nju, ali opet one je predjelavana, znači unutra je bila u uprava Agroposavine, znači one je već skroz devastirana i taj iznos koji bi se trebao namijeniti za izgradnju ili adaptaciju te kuće možda košta kao dva vrtića. To je recimo jedan dio, mislim do bi me interesiralo i mislim da to stvarno bi trebali završiti sa tom kućom već nešta. Druga stvar je recimo zgrada od POS-a. Zgrada od POS-a se bude radila kod dvorane na Žeravincu i na Žeravincu postoji 5 zgrada. 3 zgrade, u kojoj jednoj i ja živim, okrenute su sjever – jug. Na sjevernoj strani su ulazi u zgradu, na sjevernoj strani su kuhinje, dnevni boravak, a na južnoj strani su spavaće sobe. Toga nigdje nema. Ti arhitekti koji su to rako napravili najvjerojatnije su markirali na tom seminaru jer u vrijeme kamenog doba nekada su isto ljudi u pećine ulazili samo s južne strane. Nikad nisu ulazili sa sjeverne strane. A ponovno će se napravit zgrada POS-a koja će isto tako sa sjeverne strane imat ulaz, a sa južne strane će biti spavaone. Mislim da je to kontra okrenuto. Mi smo tražili, bili smo kod pročelnika, naša zgrada, naši stanari iz moje zgrade bili smo kod pročelnika i razgovarali smo da li se može zgrada pomaknuti nekakvih jedno par metara ta od POS a. Odgovor je da ako bi se pomicalo to bi pomaknulo opet izgradnju nekakvih 6 mjeseci, možda i više. Znači mi smo prešutjeli o tome, moja zgrada je viša od te POS-ove i ja ne znam kada će ti ljudi vidjeti sunce jer će ih zaklanjati cijelo vrijeme, a tu će i naši građani živjeti i o tome bi trebalo razmišljati malo.

Gradonačelnik - da, Đuro Kundek, to je priča koja evo traje. Ono što mogu reći definitivno je da se slažem s Vama da bi rekonstrukcija, izgradnja, dogradnja te zgrade koštala više nego bilo što drugo i da je gotovo svima vjerojatno, pa i meni kao gradonačelniku, jasno da Grad nema novaca da na bilo koji način tu zgradu gradi sam, niti postoji neka opcija da ju mi iz gradskog proračuna gradimo i obnavljamo. Imamo priliku sada vidjeti da se uredila stara škola u Dubrovčaku, znači u kojoj mi nismo učestvovali niti s jednom jedinom lipom, išla je preko Muzeja Ivanić-Grada aplikacija iz određenih sredstava, također na isti način uređuje se zgrada stare škole u Ivaniću, odnosno zgrada Muzeja koja će isto biti uređena ali ovaj puta se tu i uključio Grad sa dijelom sredstava s obzirom da ćemo iz naših novaca doplatiti dio da proširimo objekt, odnosno uredimo potkrovlje te zgrade koje prvotno nije bilo planirano iz tih novaca Ministarstva i Europe tako da ćemo nešto uložiti ali to u odnosu na cijelu investiciju neće biti značajno, a dobit će se funkcionalna zgrada. Znači Kundekova kuća momentalno projekt isto ide preko Muzeja Ivanić-Grada i u fazi je projekta ili projektiranja za izgradnju jedne multifunkcionalne građevine koja će biti izvana ista kao i sada ali iznutra bi trebala biti potpuno drugačija. Znači ona bi trebala imati mogućnost konferencijske dvorane, izložbenog prostora, znači jednu multifunkcionalnu namjenu bi trebala imati i to su ti novčeki unutra koje će dio platiti Grad, a dio ćemo dobiti sufinanciranje gdje ćemo dobiti takav projekt. Da li će to u konačnici ministarstvo i država koji jedini to mogu izgraditi i da li će oni rušiti to i graditi zamjensku zgradu, da li će i koji će biti princip izgradnje ja u ovom momentu ne znam ali ono što definitivno će biti u 2025. godini mi ćemo imati ja se nadam taj projekt uređenja te zgrade definitivno i mogu samo se složiti s Vama da Grad nikada to neće moći izgraditi jer mi te novce nemamo ali uvjeravaju me da će evo Ministarstvo iznaći sredstva jer je to jedini objekt u našem gradu koji ima taj najviši status zaštite kao izuzetno važna povijesna građevina. Tako da evo mi ćemo isfinancirati taj projekt u smislu projektiranja, dobivanja tih dozvola, dio ćemo mi dio će Ministarstvo i nadam se da ćemo onda u godinama koje su ispred nas naći soluciju za to. Ovo što ste Vi rekli što se tiče POS-a mogu prihvatiti kao evo Vaše razmišljanje u tom kontekstu i možda i ispravno međutim to je sada ono prošao vlak s kolačima, građevinska dozvola je dobivena. U nekom momentu se to sve možda trebalo drugačije okretati. Taj projekt je prepušten Ministarstvu. Ministarstvo je odabiralo projektante. Projektanti su znači državni, njihovi, odnosno kroz njihovu javnu nabavu i to je prošlo. Prati se slijed sadašnjih zgrada kako su postavljene nekakvom logikom. Da li je to baš najpametnije ili nije mogu se složiti s Vama da možda i nije ali gotovo je. Znači projekt ide, građevinska je dobivena, iduće godine počinje grdnja. 18 mladih obitelji u Ivanić-Grad po povoljnim uvjetima od 1.470,00 eura po m² će moći useliti u svoje nove stanove.

Gđa. Maja Krnjević – samo da pitam je li to lapsus ili nekakva naša evo krajem godine ekskluziva. Da li se ponovno uvodi prirez ili je to bio lapsus? Jer kada ste rekli koji su prihodi Grada između ostalog ste i prirez spomenuli, a obzirom da ste vi stranka na vlasti da li to Ivanić-Grad ima ekskluzivu pa sada saznaje da se ponovno uvodi prirez.

Gradonačelnik – dobro to se sada zove gradski porez, znači ostat će isti kakav je i do sada.

a)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 11 glasova za i 2 glasa suzdržana usvojen

**Proračun Grada Ivanić-Grada za 2025. godinu**

**i projekcija za 2026. i 2027. godinu**

b)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 11 glasova za i 2 glasa suzdržana usvojena

**O D L U K A**

**o izvršavanju Proračuna Grada Ivanić-Grada za 2025. godinu**

c)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**P R O G R A M**

**socijalnih potreba Grada Ivanić-Grada za 2025. godinu**

d)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**P R O G R A M**

**javnih potreba u kulturi na području Grada Ivanić-Grada za 2025. godinu**

e)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**P R O G R A M**

**javnih potreba u tehničkoj kulturi Grada Ivanić-Grada za 2025. godinu**

f)

Prije pristupanja glasovanju utvrđeno je kako je sjednici Gradskog vijeća prisutno 13vijećnika.

Provedenim glasovanjem konstatirano je kako je sa 13 glasova za jednoglasno usvojen

**P R O G R A M**

**javnih potreba u provedbi programa i projekata udruga civilnog društva**

**Grada Ivanić-Grada u 2025. godini**

g)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**P R O G R A M**

**javnih potreba u području predškolskog odgoja i obrazovanja te skrbi o djeci rane i predškolske dobi Grada Ivanić-Grada za 2025. godinu**

h)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**P R O G R A M**

**javnih potreba u sportu Grada Ivanić-Grada u 2025. godini**

i)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**P R O G R A M**

**javnih potreba u vatrogastvu i civilnoj zaštiti Grada Ivanić-Grada**

**u 2025. godini**

j)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**PROGRAM GRAĐENJA**

**komunalne infrastrukture na području Grada Ivanić-Grada za 2025. godinu**

k)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**PROGRAM ODRŽAVANJA**

**komunalne infrastrukture za 2025. godinu**

l)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**PROGRAM**

**utroška sredstava šumskog doprinosa za 2025. godinu**

Akti prileže zapisniku i čine njegov sastavni dio.

Napomena: Akti su u istovjetnom tekstu usvojeni na sjednici Gradskog vijeća, a vijećnicima su dostavljeni u materijalima za sjednicu Gradskog vijeća.

**2.TOČKA**

Gđa. Marina Šiprak – pred vama je Plan rada Gradskoga vijeća Grada Ivanić-Grada za 2025. godinu koji predstavlja okvirni plan rada odnosno aktivnosti Gradskoga vijeća u 2025. godini i koji je razrađen po tromjesječjima odnosno kvartalima ovisno dakle o obvezama koje proizlaze za jedinice lokalne samouprave iz zakona kojima se regulira njihova djelatnost, primarno iz Zakona o lokalnoj samoupravi, zatim Zakona o komunalnom gospodarstvu te Zakona o proračunu kao i drugih zakona i podzakonskih propisa te Statuta Grada Ivanić-Grada. S obzirom na to da je sljedeća godina izborna godina u drugom tromjesječju je navedeno i planira se između ostaloga i konstituiranje novoga saziva Gradskoga vijeća Grada Ivanić-Grada kao i donošenje odluka o izboru odnosno imenovanju radnih tijela Gradskoga vijeća. U posljednjem tromjesječju ono što bih izdvojila je planirano donošenje proračuna Grada Ivanić-Grada za 2026. godinu te projekcija za 2027. i 2028. godinu, te tijekom godine u slučaju potrebe donosit će se izmjene i dopune Proračuna Grada Ivanić-Grada za 2025. godinu, zatim odluke i drugi opći akti koje će bit potrebno donositi radi usklađivanja sa pozitivnim zakonskim propisima te ostale odluke iz djelokruga Grada Ivanić-Grada.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**P L A N**

**RADA GRADSKOGA VIJEĆA GRADA IVANIĆ-GRADA ZA 2025. GODINU**

Plan prileži zapisniku i čini njegov sastavni dio.

Napomena: Plan je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**3. TOČKA**

Gđa. Marina Šiprak – pred vama je prijedlog Odluke o raspoređivanju sredstava iz Proračuna Grada Ivanić-Grada za 2025. godinu za redovito financiranje političkih stranaka zastupljenih u Gradskom vijeću Grada Ivanić-Grada, a koja se donosi na temelju Zakona o financiranju političkih aktivnosti, izborne promidžbe i referenduma koji se primjenjuje na redovito godišnje financiranje političkih stranaka i nezavisnih vijećnika. Između ostaloga znači i na njih, a koji su izabrani na izborima za općinske načelnike, gradonačelnike, župane i njihove zamjenike te za članove predstavničkih tijela jedinica lokalne i područne(regionalne) samouprave. Ova Odluka se redovito donosi svake godine u postupku donošenja proračuna za sljedeću kalendarsku godinu, a sukladno odredbama navedenog Zakona pravo na redovito godišnje financiranje iz sredstava proračuna jedinica lokalne i područne (regionalne) samouprave imaju političke stranke koje su prema konačnim rezultatima izbora dobile mjesto člana u predstavničkom tijelu jedinice samouprave kao i nezavisni vijećnici. Sredstva za njihovo redovito godišnje financiranje, dakle političkih stranaka i nezavisnih vijećnika iz proračuna jedinica samouprave dužna je osigurati svaka jedinica samouprave u iznosu koji se određuje u proračunu jedinice samouprave za svaku godinu za koju se proračun donosi s tim da visina sredstva po jednom članu predstavničkog tijela jedinice samouprave koja ima više od 10 000 stanovnika, a u koje spada i Grad Ivanić-Grad, ne može biti određena u iznosu manjem od 464.53 eura na razini proračunske godine. Stoga se znači ovom Odlukom predlaže da se sredstva za redovito godišnje financiranje političkih stranaka koja su osigurana u Proračunu Grada Ivanić-Grada za 2025. godinu osiguravaju i isplaćuju u iznosu od 85,00 eura mjesečno po vijećniku Gradskog vijeća Grada Ivanić-Grada dakle političkim strankama odnosno nezavisnim vijećnicima s time da za svakoga člana Gradskog vijeća podzastupljenog spola političkim strankama pripada i pravo na naknadu u visini od 10 % iznosa predviđenog po svakom članu Gradskog vijeća, a podzastupljenost spola postoji ako je zastupljenost jednog spola u Gradskom vijeću Grada Ivanić-Grada niža od 40 %. Što se tiče ovih iznosa oni nisu mijenjani u odnosu na 2024. godinu te stoga vam predlažemo usvajanje Odluke.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o raspoređivanju sredstava iz Proračuna Grada Ivanić-Grada za 2025. godinu**

**za redovito financiranje političkih stranaka zastupljenih u Gradskom vijeću Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**4. TOČKA**

g. Tibor Vuković – studenti i učenici koji su se prijavili imamo ih ukupno tridesetak koji dobivaju stipendije. Ono što je tu bitno reći i naglasiti je da je stipendija uvećana za 30,00 eura učenicima i studentima. Kako je, ovdje je popis kako je i ja bih dao na glasovanje.

Gđa. Maja Krnjević – ja pozdravljam ovo povišenje stipendija. Nadam se da u perspektivi bude još i više i da svake godine kako budemo mogli i iznos stipendija za đake i studente povećavamo jer svima nam je u cilju da nam ostanu u Ivaniću kada završe i da ovdje počnu raditi, odnosno primjenjuju to svoje stečeno znanje

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o prihvaćanju Konačne liste kandidata i dodjeli stipendija učenicima i studentima s područja Grada Ivanić-Grada za školsku/akademsku godinu 2024./2025.**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**5. TOČKA - RAZNO**

Predsjednik Gradskog vijeća je u ime Gradskog vijeća Grada Ivanić-Grada građanima Grada Ivanić-Grada i svima prisutnima poželio sretan Božić i sretnu i uspješnu novu 2025. godinu.

Pod točkom Razno drugih pitanja niti prijedloga nije bilo.

Sjednica Gradskog vijeća Grada Ivanić-Grada dovršena je u 17:30 sati.

Zapisnik izradila PREDSJEDNIK

GRADSKOG VIJEĆA

Nikolina Mužević Željko Pongrac, pravnik kriminalist